b'\n_START_ARTICLE_\nB\xc5\xabstas Japonijoje\n_START_PARAGRAPH_\nB\xc5\xabsto Japonijoje, kaip ir visos Ryt\xc5\xb3 Azijos b\xc5\xabsto strukt\xc5\xabros, ypatumai \xc5\xbeymiai skiriasi lyginant su Vakar\xc5\xb3 pasaulio b\xc5\xabsto ypatumais. B\xc5\xabstas Japonijoje turi net tik ypating\xc4\x85 architekt\xc5\xabr\xc4\x85 ir interjero bruo\xc5\xbeus, bet yra laikomas svarbiu Japonijos istorijos ir kult\xc5\xabros palikimu. B\xc5\xabtent Rytuose gim\xc4\x97 pagrindiniai minimalistinio stiliaus principai: tvarkingos ai\xc5\xa1kios linijos, grynos formos, minimalus dekoras. Japoni\xc5\xa1kas stilius vadinamas minimalizmo pradininku, kurio tikslas \xe2\x80\x93 i\xc5\xa1laikyti pusiausvyr\xc4\x85 tarp erdv\xc4\x97s ir bald\xc5\xb3 bei kit\xc5\xb3 daikt\xc5\xb3, kuriais apstatoma patalpa. Japon\xc5\xb3 kult\xc5\xabros vystymesi taip pat pastebima b\xc5\xabtinyb\xc4\x97 prisitaikyti prie sezonini\xc5\xb3 gamtos permain\xc5\xb3, tod\xc4\x97l japonai visuomet kruop\xc5\xa1\xc4\x8diai sek\xc4\x97 visas gamtos ypatybes ir jas panaudojo k\xc5\xabrybai. Japon\xc5\xb3 dizainas gimsta kaip rezonansas tarp subtilaus \xc5\xbemogaus gamtos steb\xc4\x97jimo bei jo atradim\xc5\xb3._NEWLINE_Ne\xc4\xafprastas Japonijos b\xc5\xabst\xc5\xb3 bruo\xc5\xbeas tas, kad namai turi ribot\xc4\x85 gyvenimo trukm\xc4\x99, t. y. b\xc5\xabstai yra nugriaunami arba perstatomi po keli\xc5\xb3 de\xc5\xa1imtme\xc4\x8di\xc5\xb3, paprastai dvide\xc5\xa1imt met\xc5\xb3, jei tai medinis pastatas, ir trisde\xc5\xa1imt met\xc5\xb3, jei tai betoninis pastatas.\n_START_SECTION_\nIstorija\n_START_PARAGRAPH_\nPirmosioms tautoms prad\xc4\x97jus s\xc4\x97sliai gyventi ir imantis kurtis vienai vieningai tautai, Jamato laikotarpiu (\xe5\xa4\xa7\xe5\x92\x8c\xe6\x99\x82\xe4\xbb\xa3) imti statyti pirmieji namai, kurie buvo dviej\xc5\xb3 r\xc5\xab\xc5\xa1i\xc5\xb3. Vieni j\xc5\xb3 buvo statomi i\xc5\xa1kasant duobes ir \xc4\xafstatant \xc4\xaf \xc5\xa1ias duobes kolonas, kurios v\xc4\x97liau yra u\xc5\xbedengiamos \xc5\xbeole ar kitais augalais. Namai buvo nuo 2 iki 3 metr\xc5\xb3 gylio, o stogas buvo dengiamas ilgomis \xc5\xbeol\xc4\x97mis ir med\xc5\xbeio \xc5\xbeieve. Kita r\xc5\xab\xc5\xa1is, tai namai pakelti ant medini\xc5\xb3 poli\xc5\xb3 kiek auk\xc5\xa1\xc4\x8diau nuo \xc5\xbeem\xc4\x97s. Juose da\xc5\xbeniausiai buvo laikomi gr\xc5\xabdai bei kitas maistas, kad i\xc5\xa1vengt\xc5\xb3 pel\xc4\x97sio, kar\xc5\xa1\xc4\x8dio bei laukini\xc5\xb3 gyv\xc5\xabn\xc5\xb3._NEWLINE_Apie X a. Japonijoje did\xc4\x97jant aristokratai Heian laikotarpiu (\xe5\xb9\xb3\xe5\xae\x89\xe6\x99\x82\xe4\xbb\xa3) imta prad\xc4\x97ti statyti \xc5\xa1inden-dzukuri (\xe5\xaf\x9d\xe6\xae\xbf\xe9\x80\xa0 shinden-zukuri) namai. Tokio tipo namai paprastai buvo statomi viduryje didelio sodo. Namai tur\xc4\x97jo ilgus pereinamus koridorius, kas leisdavo aristokratams m\xc4\x97gautis met\xc5\xb3 sezonais ir tuo metu tvyran\xc4\x8dia gamta nei\xc5\xa1einant i\xc5\xa1 nam\xc5\xb3._NEWLINE_Prad\xc4\x97jus formuotis kari\xc5\xb3 klasei v\xc4\x97lyvame Muroma\xc4\x8di laikotarpyje (\xe5\xae\xa4\xe7\x94\xba\xe6\x99\x82\xe4\xbb\xa3) (tuo pa\xc4\x8diu metu prasideda ir ikebana \xe2\x80\x93 g\xc4\x97li\xc5\xb3 komponavimas, bei arbatos ceremonijos), \xc4\xafkv\xc4\x97pti Zen (\xe7\xa6\xaa) Budizmo samurajai suk\xc5\xabr\xc4\x97 savo stili\xc5\xb3 namuose: \xc5\xa1ioin-dzukuri (\xe6\x9b\xb8\xe9\x99\xa2\xe9\x80\xa0 shoin-zukuri). \xc5\xa0iame stiliuje imti naudoti tatamiai (\xe7\x95\xb3) \xe2\x80\x93 grind\xc5\xb3 danga, kuri i\xc5\xa1liko ir iki m\xc5\xabs\xc5\xb3 dien\xc5\xb3. Kitas bruo\xc5\xbeas \xe2\x80\x93 tai puo\xc5\xa1n\xc5\xabs ornamentai ant sien\xc5\xb3 sve\xc4\x8di\xc5\xb3 kambaryje._NEWLINE_Kalbant apie paprastus \xc5\xbemones, jie taip tur\xc4\x97jo namus pritaikytus prie vietini\xc5\xb3 s\xc4\x85lyg\xc5\xb3. Minka vadinamame (\xe6\xb0\x91\xe5\xae\xb6, liet. \xc5\xbemoni\xc5\xb3 namas) pastate gyveno paprasti \xc5\xbemon\xc4\x97s. Be \xc5\xabkinink\xc5\xb3 ten gyveno ir artistai bei pirkliai. Tokiuose namuose, kurie stebino savo dyd\xc5\xbeiu, paprastai b\xc5\xabdavo pakankamai vietos laikyti ir gyvulius bei arklius. Tokie namai paprastai buvo ilgi ir siauri, pastatyti i\xc5\xa1 medienos, stogas gal\xc4\x97jo b\xc5\xabti \xc5\xa1iaudinis arba dengiamas kiparis\xc5\xb3 \xc5\xbeieve, plytel\xc4\x97mis. Tokio stiliaus \xc5\xa0irikavos (\xe7\x99\xbd\xe5\xb7\x9d\xe6\x9d\x91 Shirakawa) kaimas yra \xc4\xaftrauktas \xc4\xaf UNESCO pasaulio paveldo s\xc4\x85ra\xc5\xa1\xc4\x85._NEWLINE_Meid\xc5\xbei eroje (\xe6\x98\x8e\xe6\xb2\xbb\xe6\x99\x82\xe4\xbb\xa3) imta statyti kura-dzukuri (\xe5\x80\x89 arba \xe8\x94\xb5 kura-zukuri) stiliumi, kur buvo naudojama daugiau ugniai atspari\xc5\xb3 med\xc5\xbeiag\xc5\xb3 mi\xc5\xa1iniai kaip akmen\xc5\xb3 ir molio, kur\xc4\xaf sumai\xc5\xa1ius gaunamas cementas. Tokio stiliaus patalpose yra i\xc5\xa1planuotas ilgas koridorius, o kambariai i\xc5\xa1d\xc4\x97styti i\xc5\xa1 abiej\xc5\xb3 jo pusi\xc5\xb3. Kura-dzukuri stiliumi da\xc5\xbeniausiai buvo statomi tradiciniai japon\xc5\xb3 sand\xc4\x97liai, kad kilus gaisrui liepsnos nepasklist\xc5\xb3 \xc4\xaf kitas patalpas.\n_START_SECTION_\nNam\xc5\xb3 tipai\n_START_PARAGRAPH_\nNamai Japonijoje yra dviej\xc5\xb3 r\xc5\xab\xc5\xa1i\xc5\xb3: tradiciniai, t. y. priklausantys privatiems asmenims/\xc5\xa1eimoms ir modern\xc5\xabs, t. y. da\xc5\xbeniausiai blokiniai namai, kuriuose gyvena daug \xc5\xa1eim\xc5\xb3, nuomojami student\xc5\xb3, korporacij\xc5\xb3.\n_START_SECTION_\nTradiciniai namai\n_START_PARAGRAPH_\nJapon\xc5\xb3 kambariai yra daugiafunkciniai, tod\xc4\x97l jie neturi paskirto naudojimo, i\xc5\xa1skyrus, virtuv\xc4\x99, prie\xc5\xa1kambar\xc4\xaf, voni\xc4\x85 ar tualet\xc4\x85. Tai rei\xc5\xa1kia, kad bet kuris kambarys gali b\xc5\xabti miegamasis, svetain\xc4\x97 ar valgomasis. D\xc4\x97l \xc5\xa1ios prie\xc5\xbeasties, visi baldai yra pakankamai lengvi ir mobil\xc5\xabs. Ypatumas b\xc5\xabdingas tradiciniams Japon\xc5\xb3 namams, tai \xc5\xa1iod\xc5\xbei (\xe9\x9a\x9c\xe5\xad\x90 sh\xc5\x8dji) \xe2\x80\x93 stumdomos sienos, kuriomis kasdien pagal poreik\xc4\xaf galima keisti kambario i\xc5\xa1planavim\xc4\x85. Tai med\xc5\xbeio karkaso langai, aptraukti per\xc5\xa1vie\xc4\x8diamu popieriumi, per kur\xc4\xaf \xc4\xaf patalp\xc4\x85 patenka dienos \xc5\xa1viesa. Kadangi tradiciniuose namuose n\xc4\x97ra naudojamas stiklas, \xc5\xa1iod\xc5\xbei gali atstoti ir lang\xc4\x85, ir duris ar kambario pertvar\xc4\x85. Namuose taip pat statoma fusuma (\xe8\xa5\x96) \xe2\x80\x93 tradicin\xc4\x97s rytieti\xc5\xa1kos stumdomos sienos, pagamintos i\xc5\xa1 med\xc5\xbeio ir popieriaus arba audinio. Tai tarsi stumdomos durys, ta\xc4\x8diau dyd\xc5\xbeiu prilygsta sienoms, kurios supa visa kambar\xc4\xaf. Tai rei\xc5\xa1kia, kad \xc4\xaf patalp\xc4\x85 galima patekti ne per vienas duris, o past\xc5\xabmus bet kuri\xc4\x85 i\xc5\xa1 sien\xc5\xb3. (90 cm plo\xc4\x8dio ir 1,8 m auk\xc5\xa1\xc4\x8dio). Skirtumai tarp \xc5\xa1iod\xc5\xbei ir fusuma yra tokie, kad \xc5\xa1iod\xc5\xbei praleid\xc5\xbeia daugiau \xc5\xa1viesos ir yra lengvesni, nei fusuma. \xc5\xa0iod\xc5\xbei arba fusuma atitveria i\xc5\xa1orin\xc4\xaf medini\xc5\xb3 juost\xc5\xb3 koridorius \xe2\x80\x93 engava (\xe7\xb8\x81\xe5\x81\xb4 arba \xe6\x8e\xbe\xe5\x81\xb4 engawa), mums \xc5\xbeinom\xc4\x85 kaip veranda, kurie supa tradicinius japon\xc5\xb3 namus. Engava taip pat turi prailgint\xc4\x85 stog\xc4\x85, kuris apsaugo vidines patalpas nuo lietaus ir audr\xc5\xb3._NEWLINE_\xc4\xae\xc5\xbeengus \xc4\xaf tradicinius namus, patenkama \xc4\xaf genkan (\xe7\x8e\x84\xe9\x96\xa2) \xe2\x80\x93 pagrindin\xc4\xaf \xc4\xaf\xc4\x97jim\xc4\x85, kuris yra \xc5\xbeemesniame lygyje nei kitos namo patalpos. Ten yra nusiaunami ir paliekami batai priekiu \xc4\xaf duris bei stengiamasi nepalie\xc4\x8diant grind\xc5\xb3 pereiti \xc4\xaf pagrindin\xc4\xaf kambar\xc4\xaf. Genkan yra laikoma ne\xc5\xa1variausiai vieta visame name. M\xc5\xabv\xc4\x97ti batus japon\xc5\xb3 namuose laikomas \xc5\xa1okiruojan\xc4\x8diu manier\xc5\xb3 nesilaikymu. \xc4\xae\xc5\xbeengus \xc4\xaf kitas patalpas galima pamatyti tatami \xe2\x80\x93 tradicin\xc4\x99 rytieti\xc5\xa1k\xc4\x85 grind\xc5\xb3 dang\xc4\x85. Tai tarsi kilimas, pagamintas i\xc5\xa1 ry\xc5\xbei\xc5\xb3 \xc5\xa1iaud\xc5\xb3. Seniau japon\xc5\xb3 namuose \xc5\xa1iais kilimais buvo i\xc5\xa1klojamos visos nam\xc5\xb3 grindys, o \xc5\xa1iandien\xc4\x85 jais dekoruojamas vienas kitas kambarys. Tatami pasi\xc5\xbeymi mink\xc5\xa1tumu ir maloniu kvapu, tod\xc4\x97l ant j\xc5\xb3 yra s\xc4\x97dima ar net miegama. Dar vienas dekoro elementas \xe2\x80\x93 tokonoma (\xe5\xba\x8a\xe3\x81\xae\xe9\x96\x93). Tai \xe2\x80\x93 ni\xc5\xa1a, be kurios ne\xc4\xafsivaizduojama sve\xc4\x8di\xc5\xb3 lankoma patalpa, pavyzd\xc5\xbeiui, arbatos ceremonijos kambarys. Tokonoma yra patalpos akcentas: ant sienos kabanti japoni\xc5\xa1kai para\xc5\xa1yta monograma kaked\xc5\xbeiku (\xe6\x8e\x9b\xe8\xbb\xb8 kakejiku) ir greta ant \xc5\xbeem\xc4\x97s pastatyta tradicin\xc4\x97 gyv\xc5\xb3 g\xc4\x97li\xc5\xb3 puok\xc5\xa1t\xc4\x97 ikebana (\xe7\x94\x9f\xe3\x81\x91\xe8\x8a\xb1). Kartais \xc5\xa1ioje ni\xc5\xa1oje eksponuojami ir kimono (\xe7\x9d\x80\xe7\x89\xa9, \xe3\x81\x8d\xe3\x82\x82\xe3\x81\xae) ar bonsai (\xe7\x9b\x86\xe6\xa0\xbd). Tokonoma yra siejama su tam tikromis manier\xc5\xb3 ir etiketo taisykl\xc4\x97mis, pavyzd\xc5\xbeiui, gerbiami sve\xc4\x8diai yra pasodinami \xc5\xa1alia ni\xc5\xa1os nugr\xc4\x99\xc5\xbeta nugara, kas demonstruoja nuolank\xc5\xb3 gest\xc4\x85 i\xc5\xa1vengiant pasipuikuoti savo vertinamu menu._NEWLINE_Atvykus sve\xc4\x8diams yra s\xc4\x97dama prie \xc4\x8diabudai (\xe5\x8d\x93\xe8\xa2\xb1\xe5\x8f\xb0 arba \xe8\x8c\xb6\xe8\xa2\xb1\xe5\x8f\xb0 arba \xe8\x8c\xb6\xe9\x83\xa8\xe5\x8f\xb0 chabudai) \xe2\x80\x93 stalai su trumpomis kojomis, prie kuri\xc5\xb3 yra valgoma bei prie kuri\xc5\xb3 yra pasitinkami sve\xc4\x8diai, o s\xc4\x97dima ant dzabuton (\xe5\xba\xa7\xe5\xb8\x83\xe5\x9b\xa3 zabuton) pagalv\xc4\x97li\xc5\xb3, kurios yra k\xc4\x97d\xc5\xbei\xc5\xb3 pakaitalai. Svetain\xc4\x97je kiekvien\xc4\x85 ryta japonai meld\xc5\xbeiasi prie\xc5\xa1ais ma\xc5\xbe\xc4\x85 \xc5\xa1into \xc5\xa1ventykl\xc4\x85 kamidana (\xe7\xa5\x9e\xe6\xa3\x9a), kuri skirta prisiminti atskirtus mylimuosius. \xc4\xaeprasta kiekvien\xc4\x85 ryt\xc4\x85 prie \xc5\xa1ventyklos u\xc5\xbedegti smilkal\xc5\xb3. \xc5\xa0ios mini \xc5\xa1ventyklos paprastai yra laikomos kiek auk\xc5\xa1\xc4\x8diau nuo \xc5\xbeem\xc4\x97s bei joms yra aukojamos aukos, kaip antai maistas ar g\xc4\x97rimai, g\xc4\x97li\xc5\xb3 kompozicijos._NEWLINE_Galiausiai, tradiciniams japon\xc5\xb3 namams b\xc5\xabdingas bruo\xc5\xbeas \xe2\x80\x93 nat\xc5\xabralios med\xc5\xbeiagos: medis, bambukas, \xc5\xa1ilkas, ry\xc5\xbei\xc5\xb3 \xc5\xa1iaudai, popierius. Nam\xc5\xb3 dekorui tinka visi pasteliniai gamtoje sutinkami atspalviai, taip pat juoda, balta, pilka ir ruda, kurios vadinamos neutraliomis spalvomis. Patalp\xc5\xb3 ap\xc5\xa1vietimui taip pat skiriamas didelis d\xc4\x97mesys. Ypa\xc4\x8d siekiama, kad \xc4\xaf kambarius patekt\xc5\xb3 kuo daugiau nat\xc5\xabralios dienos \xc5\xa1viesos.\n_START_SECTION_\nDan\xc4\x8di\n_START_PARAGRAPH_\nDan\xc4\x8di (\xe5\x9b\xa3\xe5\x9c\xb0 danchi) \xe2\x80\x93 tai japon\xc5\xb3 \xc5\xbeodis, skirtas apib\xc5\xabdinti daugiabu\xc4\x8diams namams su konkre\xc4\x8diu stiliumi ir dizainu, kurie buvo \xc4\xafrengti su vyriausyb\xc4\x97s \xc5\xbeinia. Did\xc5\xbeioji dauguma dan\xc4\x8di buvo pastatyti XX a. 6\xe2\x80\x938-ajame de\xc5\xa1imtme\xc4\x8diuose priemies\xc4\x8diuose norint atsverti b\xc5\xabsto paklaus\xc4\x85 tada did\xc4\x97jan\xc4\x8dia japon\xc5\xb3 populiacija. \xc5\xa0iandien\xc4\x85 vis ma\xc5\xbeiau \xc5\xbemoni\xc5\xb3 nori ten gyventi d\xc4\x97l sen\xc4\x97jan\xc4\x8dios pastat\xc5\xb3 b\xc5\xabkl\xc4\x97s. Dauguma dan\xc4\x8di priklauso didel\xc4\x97ms korporacijoms, kurios ima ma\xc5\xbeus mokes\xc4\x8dius ir skatina savo darbuotojus ten apsigyvenus kurti \xe2\x80\x9e\xc5\xa1eimyni\xc5\xa1k\xc4\x85\xe2\x80\x9c atmosfer\xc4\x85.\n_START_SECTION_\nVirtuv\xc4\x97\n_START_PARAGRAPH_\nModerniuose namuose virtuv\xc4\x97s ma\xc5\xbeai kuo skiriasi nuo vakarieti\xc5\xa1k\xc5\xb3 virtuvi\xc5\xb3. Tiek virykl\xc4\x97 su 2\xe2\x80\x934 degikliais, kuri gali b\xc5\xabti \xc4\xafmontuota ir degama tiek nat\xc5\xabraliomis dujomis tiek indukciniu \xc5\xa1ildymu, kuris tampa vis populiaresnis, tiek elektrin\xc4\xaf \xc5\xa1aldytuv\xc4\x85. Kitaip nei Vakaruose, orkait\xc4\x97s turi siauras \xc5\xbeuvies kepimo groteles. Dauguma virtuvi\xc5\xb3 turi elektroninius ventiliacijos vamzd\xc5\xbeius, mikrobang\xc5\xb3 krosneles. Indaplov\xc4\x97s, deja, n\xc4\x97ra labai populiarios._NEWLINE_Kalbant apie tradicini\xc5\xb3 nam\xc5\xb3 virtuv\xc4\x97s bruo\xc5\xbeus, tai atviras japoni\xc5\xa1kas \xc5\xbeidinys, vadinamas irori (\xe3\x81\x84\xe3\x82\x8d\xe3\x82\x8a), buvo naudojamas ne tik \xc5\xa1ildymui, bet ir maisto gaminimui ar drabu\xc5\xbei\xc5\xb3 d\xc5\xbeiovinimui. Tai viduryje kambario i\xc5\xa1kastas, b\xc5\xabtinai taisyklingo sta\xc4\x8diakampio arba kvadrato formos su sm\xc4\x97liu, \xc5\xbeidinys, kuris yra apsuptas akmen\xc5\xb3 arba medini\xc5\xb3 plok\xc5\xa1\xc4\x8di\xc5\xb3. Vir\xc5\xa1 \xc5\xbeidinio yra pritaikytas kablys, pritvirtintas prie lub\xc5\xb3, ant kurio galima u\xc5\xbekabinti puod\xc4\x85. Irori buvo k\xc5\xabrenamas malkomis, o kiek v\xc4\x97liau pereita prie angli\xc5\xb3.\n_START_SECTION_\nVonia\n_START_PARAGRAPH_\nVonios malonumas paplito tik Meid\xc5\xbei laikotarpiu. Tipi\xc5\xa1ki japon\xc5\xb3 namai turi atskiras patalpas tiek voniai (ofuro), tiek tualetui ar kriauklei. Ta\xc4\x8diau ma\xc5\xbeuose butuose visk\xc4\x85 galima rasti ir vienoje patalpoje. Tokioje patalpoje norint taupyti viet\xc4\x85, pasitaiko, kad kriaukl\xc4\x97 yra \xc4\xaftaisyta \xc4\xaf tualeto bakelio viet\xc4\x85. Kambaryje kur yra atskira kriaukl\xc4\x97, paprastai pastatoma ir skalbimo ma\xc5\xa1ina. Patalpa, kurioje yra vonia, yra atspari vandeniui ir su atskira erdve du\xc5\xa1ui. Ofuro (\xe3\x81\x8a\xe9\xa2\xa8\xe5\x91\x82) nuo vakarieti\xc5\xa1k\xc5\xb3 voni\xc5\xb3 skiriasi tuo, kad yra pagilinta. Tradicin\xc4\x97s kubilo formos vonios buvo \xc5\xa1ildomos malkomis, k\xc5\xabrenamomis krosnyje po ja.\n_START_SECTION_\n\xc5\xa0ildymas\n_START_PARAGRAPH_\nAtsiradus elektriniams prietaisams namai Japonijoje, kurie nepasi\xc5\xbeymi puikia izoliacija, tradici\xc5\xa1kai \xc5\xa1ildomi oro kondicionieriais ir \xc5\xa1ildomomis grindimis. Tradiciniuose namuose galima rasti \xc5\xbeem\xc4\x85 medin\xc4\xaf stal\xc4\x85, po kuriuo yra pritvirtintas elektrinis \xc5\xa1ildytuvas ir visk\xc4\x85 dengianti sunki futono antklod\xc4\x97. Toks stalas vadinamas kotacu (\xe7\x82\xac\xe7\x87\xb5). \xc5\xbdmon\xc4\x97s s\xc4\x97di paki\xc5\xa1\xc4\x99 kojas po kotacu nor\xc4\x97dami atsipalaiduoti, valgydami, mokydamiesi ar tiesiog \xc5\xbei\xc5\xabr\xc4\x97dami televizij\xc4\x85._NEWLINE_\xc5\xbdibaliniai, dujiniai ar elektriniai \xc5\xa1ildytuvai yra da\xc5\xbeni japon\xc5\xb3 namuose. Butai da\xc5\xbenai nuomojami be \xc5\xa1ildymo ar au\xc5\xa1inimo \xc4\xafrangos, bet su tu\xc5\xa1\xc4\x8dia latak\xc5\xb3 erdve leid\xc5\xbeian\xc4\x8dia \xc4\xafmontuoti \xc5\xa1ilumos siurblius._NEWLINE_Papras\xc4\x8diausias \xc5\xbeibalo degiklis turi bak\xc4\x85 kurui, gaubt\xc4\x85 ir valdikl\xc4\xaf su baterija maitinamu elektriniu u\xc5\xbedegimu. Kiek patobulintas \xc5\xbeibalinis degiklis turi elektrin\xc4\xaf ventiliatori\xc5\xb3, kad pad\xc4\x97t\xc5\xb3 kar\xc5\xa1tam orui cirkuliuoti patalpoje. Dujiniai \xc5\xa1ildytuvai yra populiar\xc5\xabs Japonijoje ir daugelis nam\xc5\xb3 turi duj\xc5\xb3 per\xc4\x97jimo vamzd\xc5\xbeius, kad \xc5\xa1iluma pereit\xc5\xb3 per kitas kilnojamas erdves. Langai tokiuose namuose turi angas, kad apsaugot\xc5\xb3 gyventojus nuo i\xc5\xa1metam\xc5\xb3j\xc5\xb3 duj\xc5\xb3. \xc5\xbdibalo ir duj\xc5\xb3 \xc5\xa1ildytuvai turi apsaugos funkcij\xc4\x85: kilus \xc5\xbeem\xc4\x97s dreb\xc4\x97jimui ar ma\xc5\xbeesniam sudrebinimui, \xc5\xa1ildytuvai automati\xc5\xa1kai i\xc5\xa1sijungia. Taip pat \xc5\xa1ildytuvai automati\xc5\xa1kai i\xc5\xa1sijungia po dviej\xc5\xb3 ar trij\xc5\xb3 valand\xc5\xb3, kad i\xc5\xa1vengt\xc5\xb3 anglies monoksido d\xc5\xabm\xc5\xb3 i\xc5\xa1metimo miegant namo gyventojams. Elektrinis \xc5\xa1ildymas paprastai pristatomas per siurblius pritvirtintus prie lub\xc5\xb3 ar sien\xc5\xb3, pavyzd\xc5\xbeiui, vir\xc5\xa1 balkono dur\xc5\xb3, o ne prie grindjuos\xc4\x8di\xc5\xb3. \xc5\xa0ie \xc5\xa1ildytuvai yra dvigubai galingesni nei oro kondicionieriai ir vadinami eakon (\xe3\x82\xa8 \xe3\x82\xa2 \xe3\x82\xb3 \xe3\x83\xb3)._NEWLINE_\xc5\xa0iaurin\xc4\x97je Japonijoje grindinis \xc5\xa1ildymas d\xc5\xbeiukadanbo (\xe5\xba\x8a \xe6\x9a\x96\xe6\x88\xbf yukadanb\xc5\x8d) yra \xc4\xafprastas. Tokio tipo \xc5\xa1ildymas spinduliuoja \xc5\xa1ilum\xc4\x85, cirkuliuojam\xc4\x85 \xc4\xaf\xc5\xa1ildyt\xc5\xb3 skys\xc4\x8di\xc5\xb3 po grindimis. Grindinis \xc5\xa1ildymas \xc5\xa1iomis dienomis naudojamas tik svetain\xc4\x97je arba persirengimo kambaryje, bet ne visame bute d\xc4\x97l brangios savo kainos.\n_START_SECTION_\nMa\xc5\xa1in\xc5\xb3 stov\xc4\x97jimo aik\xc5\xa1tel\xc4\x97s\n_START_PARAGRAPH_\nU\xc5\xbe did\xc5\xbei\xc5\xb3j\xc5\xb3 miest\xc5\xb3 centr\xc5\xb3 gyvenantys \xc5\xbemon\xc4\x97s savo ma\xc5\xa1inas pastato netoli savo nam\xc5\xb3. Kai kurie vienos \xc5\xa1eimos namai turi \xc4\xafmontuotus gara\xc5\xbeus, kai kurie lauko pastoges arba paprastas lauko stov\xc4\x97jimo aik\xc5\xa1teles prie namo. Butai ir daugiaauk\xc5\xa1\xc4\x8diai pastatai turi automobili\xc5\xb3 stov\xc4\x97jimo aik\xc5\xa1teles, kai kurios yra pirmame pastato auk\xc5\xa1te (\xc5\xbeem\xc4\x97s lygyje), o kiti lauke. Lifto principo stov\xc4\x97jimo aik\xc5\xa1tel\xc4\x97s leid\xc5\xbeia padvigubinti ribot\xc4\x85 erdv\xc4\x99: vienas automobilis pastatomas \xc5\xbeem\xc4\x97s lygyje, o prireikus yra pakeliamas. Gyventojai taip pat nuomoja laisvus sklypus parkavimo vietai kaimynyst\xc4\x97je, paprastai kas m\xc4\x97nes\xc4\xaf.\n_START_SECTION_\nGyvenimo ypatumai\n_START_PARAGRAPH_\nDaug jaun\xc5\xb3 japon\xc5\xb3 mieliau pasirenka gyventi su savo t\xc4\x97vais nei gyventi atskirai, toks rei\xc5\xa1kinys Japonijoje yra \xc5\xbeinomas kaip vieni\xc5\xa1as parazitas (\xe3\x83\x91\xe3\x83\xa9\xe3\x82\xb5\xe3\x82\xa4\xe3\x83\x88\xe3\x82\xb7\xe3\x83\xb3\xe3\x82\xb0\xe3\x83\xab; angl. parasite single). Tai vienas asmuo, kuris gyvena su savo t\xc4\x97vais ir kurio am\xc5\xbeius paprastai yra nuo dvide\xc5\xa1imt iki trisde\xc5\xa1imt met\xc5\xb3, kad toliau m\xc4\x97gaut\xc5\xb3si gyvenimu be r\xc5\xabpes\xc4\x8di\xc5\xb3 ir t\xc4\x97v\xc5\xb3 suteikiamais patogumais._NEWLINE_Po vedyb\xc5\xb3, jaunos poros da\xc5\xbenai gyvena tame pa\xc4\x8diame name kaip ir j\xc5\xb3 t\xc4\x97vai. D\xc4\x97l tokio sprendimo, atskirtis tarp dviej\xc5\xb3 kart\xc5\xb3, prived\xc4\x97 prie rei\xc5\xa1kinio vadinamo \xe2\x80\x9edviej\xc5\xb3 kart\xc5\xb3 gyvenimo\xe2\x80\x9c (\xe4\xba\x8c\xe4\xb8\x96\xe4\xbb\xa3\xe4\xbd\x8f\xe5\xae\x85), t. y. viename name yra sukuriamos dvi visi\xc5\xa1kai atskiros gyvenamosios erdv\xc4\x97s: viena t\xc4\x97vams, o kita \xe2\x80\x93 jaunesnei kartai._NEWLINE_Vyresnioji karta taip pat t\xc4\x99sia tradicij\xc4\x85 gyventi su savo vaikais nei gyventi seneli\xc5\xb3 prieglaudose. Paprastai atsakomyb\xc4\x97 u\xc5\xbe t\xc4\x97vus krenta vyriausiam \xc5\xa1eimos s\xc5\xabnui. Gyvenan\xc4\x8di\xc5\xb3 senoli\xc5\xb3 skai\xc4\x8dius prived\xc4\x97 prie padid\xc4\x97jusios vidaus produkt\xc5\xb3 paklausos ir dar vadinamo \xe2\x80\x9ebe kli\xc5\xab\xc4\x8di\xc5\xb3\xe2\x80\x9c b\xc5\xabsto i\xc5\xa1planavimo, t. y. b\xc5\xabsto patalpose yra suma\xc5\xbeintas kli\xc5\xab\xc4\x8di\xc5\xb3 skai\xc4\x8dius, o pa\xc4\x8dios patalpos yra ma\xc5\xbeesn\xc4\x97s, kad pagyvenusiems \xc5\xbemon\xc4\x97ms netekt\xc5\xb3 daug vaik\xc5\xa1\xc4\x8dioti._NEWLINE_Buto dalijimasis tarp nepa\xc5\xbe\xc4\xafstam\xc5\xb3j\xc5\xb3 labai retas rei\xc5\xa1kinys Japonijoje, nes did\xc5\xbeioji dauguma vieni\xc5\xa1\xc5\xb3 \xc5\xbemoni\xc5\xb3 renkasi gyventi ma\xc5\xbeame vienvie\xc4\x8diame bute. Ta\xc4\x8diau pastaraisiais metais d\xc4\x97l Japonijoje vykstan\xc4\x8di\xc5\xb3 spar\xc4\x8di\xc5\xb3 demografini\xc5\xb3, socialini\xc5\xb3 ir ekonomini\xc5\xb3 poky\xc4\x8di\xc5\xb3 tarp jaun\xc5\xb3 \xc5\xbemoni\xc5\xb3 tampa vis populiariau dalintis butu. Vienvie\xc4\x8di\xc5\xb3 but\xc5\xb3 dizainai yra \xc4\xafvair\xc5\xabs, bet da\xc5\xbeniausiai pasitaikantis vienvietis yra pailgos ir siauros formos, kaip bat\xc5\xb3 d\xc4\x97\xc5\xbeut\xc4\x97, virtuv\xc4\x97s zona ir vonia yra netoli genkan, o gyvenamasis plotas/miegamasis yra prie\xc5\xa1ingoje pus\xc4\x97je, kur taip pat yra \xc4\xafrengtas nedidelis balkonas._NEWLINE_Japon\xc5\xb3 kompanijos ir organizacijos da\xc5\xbenai i\xc5\xa1siun\xc4\x8dia vyri\xc5\xa1kos lyties darbuotojus \xc4\xaf \xc4\xafvairias vietoves \xc5\xa1alyje. Deja, ne visada pavyksta ar yra norima perkelti vis\xc4\x85 \xc5\xa1eim\xc4\x85 \xc4\xaf nauj\xc4\x85 darbuotojo darbo viet\xc4\x85. Tokiu atveju ved\xc4\x99s vyras nuomoja ma\xc5\xbe\xc4\x85 but\xc4\x85 ir, priklausomai nuo atstumo bei \xc4\xafmon\xc4\x97s politikos, gr\xc4\xaf\xc5\xbeta namo kiekvien\xc4\x85 savaitgal\xc4\xaf, kart\xc4\x85 per dvi savaites arba vien\xc4\x85 kart\xc4\x85 per m\xc4\x97nes\xc4\xaf.\n_START_SECTION_\nBenamiai\n_START_PARAGRAPH_\n2003 metais Sveikatos ministerija pasidalino surinktais duomenimis, kad Japonija turi 25 296 benamius asmenis. Osaka ir Tokijas buvo miestai, kuriuose benamyst\xc4\x97s lygis buvo did\xc5\xbeiausias. Ministerija i\xc5\xa1siai\xc5\xa1kino, kad 41\xc2\xa0% gyveno miest\xc5\xb3 parkuose, o 23\xc2\xa0% prie up\xc4\x97s krant\xc5\xb3; benami\xc5\xb3 skai\xc4\x8dius gatv\xc4\x97se bei metro stotyse taip pat sudaro nema\xc5\xbe\xc4\x85 dal\xc4\xaf.'